Ρατσιστικά φαινόμενα βίας στην πόλη της Κω καταγγέλλει η Ανοιχτή Συνέλευση Κω Ενάντια στον Φασισμό.

Αναλυτικά, η καταγγελία:

Το τελευταίο διάστημα βιώνουμε μια πλήρη αντιστροφή της πραγματικότητας. Μιλάμε για πληγέντες κατοίκους και πληγείσα εικόνα του «τέταρτου τουριστικού προορισμού», ενώ καθημερινά οι πρόσφυγες/μετανάστες που διαμένουν στην Κω έρχονται αντιμέτωποι με τον ρατσισμό της κρατικής και τοπικής εξουσίας και διοίκησης, των ΜΜΕ και μέρους της τοπικής κοινωνίας. Στον εγκλεισμό των κέντρων κράτησης και στην απομόνωση των χοτ σποτ προστίθενται ο αποκλεισμός από τον δημόσιο χώρο, τις δημόσιες υπρεσίες και τα κοινωνικά δικαιώματα.Ενδεικτικά αναφέρουμε:

– Την Πέμπτη 13 Φλεβάρη τέσσερα ασυνόδευτα ανήλικα προσφυγόπουλα στον δρομο από το ΚΥΤ Κω προς το Πυλί προσεγγίστηκαν από τέσσερις ντόπιους νεαρούς οι οποίοι τους επιτέθηκαν στην αρχή λεκτικά και στη συνέχεια σωματικά. Άμεσα κατέφτασαν ακόμη δέκα άτομα με καλυμμένα πρόσωπα τα οποία περικύκλωσαν τα παιδιά και τα ξυλοφόρτωσαν. Τα προσφυγόπουλα ευτυχώς διέφυγαν τρέχοντας με ελαφρά τραύματα.

– Παράλληλα δεκάδες μετανάστες/πρόσφυγες από το ΚΥΤ Κω που καταφέρνουν να φτάσουν στο νοσοκομείο για να εξεταστούν με προγραμματισμένα ραντεβού υφίστανται ρατσιστικές συμπεριφορές και πολύωρες αναμονές από συγκεκριμένα άτομα του προσωπικού.

– Την Τετάρτη 12 Φλεβάρη μία ομάδα ασυνόδευτων προσφυγόπουλων από σχολείο μη τυπικής εκπαίδευσης, έχοντας πάρει άδεια από τον ΔΟΠΑΒΣ για την χρήση του Δημοτικού Γηπέδου του Ζηπαρίου, δέχτηκαν έλεγχο από τον πρόεδρο της κοινότητας. Σε συνέχεια του περιστατικού, υπεύθυνος του ΔΟΠΑΒΣ ανακάλεσε την αδειοδότηση με τη δικαιολογία ότι η εβδομαδιαία χρήση του γηπέδου από τα προσφυγόπουλα επιβαρύνει την καλή λειτουργία του χώρου!Στην Ευρώπη-φρούριο που έχει μετατοπίσει τα σύνορά της στον Νότο, στις επεμβάσεις και στην οικονομική αφαίμαξη των χωρών καταγωγής των ανθρώπων που έρχονται στα νησιά, στην στενή συνεργασία νόμιμου και παράνομου κεφαλαίου για την διακίνησή τους, στα αντισταθμιστικά οικονομικά οφέλη των χωρών υποδοχής και επανεισδοχής, στην εκμετάλλευση των μεταναστων ως φθηνά εργατικά χέρια από μικρά και μεγάλα αφεντικά, εμείς συντασσόμαστε ξεκάθαρα και απερίφραστα με τους πραγματικούς πληγέντες , τους πρόσφυγες και τους μετανάστες που είναι κομμάτι της τάξης μας.

Κάθε επίθεση σε πρόσφυγες και μετανάστες και κάθε ρατσιστική διακριτική μεταχείρηση θα μας βρίσκει απέναντι! Στον θεσμικό και κοινωνικό ρατσισμό που διαπερνά την καθημερινότητα των «ξένων» και τροφοδοτείται αδιάκοπα από τον κυρίαρχο πολιτικό λόγο απαντάμε με αλληλεγγύη.

Ελεύθερη μετακίνηση και χαρτιά σε όλους/όλες!

Κανένας άνθρωπος δεν είναι λαθραίος!